Ego Hugo, Dei gratia, Senonensis archiepiscopus, notum esse volumus, universis tam existentibus quam futuris hominibus, quod Huo de Canlosto et Petrus, frater ejus, pro remedio animarum suarum et antecessorum suorum, dederunt ecclesiæ Beatæ-Mariæ de Deiloco quicquid habebant in foresta de Varelliis, sive in his quæ ad forestam pertinent et in alodiis de Gerolis et in finibus Tilii. Retinuit tamen Huo in foresta usuale suum et hominum suorum, scilicet ut in ea ligna capiant ad calefaciendum se, ad domos proprias faciendas vel reparandas; vendendi vero aliquid ex ea, sive dandi, ipse vel homines ejus nullam potestatem habebunt. Retinuit etiam ibi justiciam sæcularium hominum, exceptis illis quibus canonici garentiam ferre voluerint. Sciendum est autem quia quicquid Huo et frater ejus, in foresta vel pertinenciis ejus habebant, ab ecclesia Deiloci sub censu sex denariorum tenebant. Et quoniam nemus præfatum cum pertinentiis suis possidebunt, censum sex denariorum militibus præfatis dimiserunt. Dedit etiam idem Huo, ecclesiæ pretaxatæ, quicquid inibi seu in aliis locis ab antecessoribus suis canonici acquisierant. Et quoniam in decima de Pareto præfatus Huo jus suum esse dicebat, de terris quas inibi canonici acquisierant decimam eis dimisit et in pace concessit. Laudavit hoc Emelina, uxor Huonis et filia ejus Odelina, et Ermengarz, uxor Petri fratris Huonis, et Petrus, filius Petri Chain de Varelliis. Ne igitur futuris temporibus hoc deleret oblivio, sigilli nostri authoritate confirmatum est et testium honestorum attitulatione roboratum, et ne præfato Huoni vel ejus hæredibus super hoc liceat ecclesiæ præfatæ calumpniam aliquam inrogare, sigillo nostro, et strenui principis, comitis videlicet Henrici sigilli impressionem superaddi disposuimus, ut, utroque sigillo, charta præsens corroborata ecclesiæ prætaxatæ inexpugnabile conferat munimentum. Rei igitur coram nos gestæ testes sunt: Simon, thesaurarius; Raynerus de Brana; Josbertus de Jana; Burchardus, filius vicecomitis; Hilduinus Li Menanz; Garnerus de Mulinuns; Raynardus Crassus, etc.